JY LEES NOU Laat jou testament só vir jou hartsmense sorg
Op VIA (DStv-kanaal 147) se geldsakeprogram Geldhelde ontmoet die aanbieder, Rozanne McKenzie, inspirerende planmakers, entrepreneurs en geldkenners wat hul suksesstories en raad met kykers deel. In elke episode gesels Rozanne ook met Jeanette Marais, adjunk- uitvoerende hoof van MMI Holdings Bpk., oor geldsake wat Jan Alleman se beursie raak.
Hoe sorg jy dat jou testament ná jou dood jou wense vir jou hartsmense vervul?
Vir Jeanette is jou testament soos "die laaste liefdesbrief wat jy nalaat vir jou geliefdes en jou familie".
Jy moet sorg dat jy die beste testament vir jou geliefdes opstel.
Maak die opstel van jou testament 'n familie-aktiwiteit: Sit met jou familie om 'n tafel en beplan saam aan jou testament.
"Jy moet, byvoorbeeld, goed in ag neem wat sê: 'Wat sou gebeur indien ek eerste te sterwe kom? Wat sou gebeur indien jy (jou man) eerste te sterwe kom? Wat gebeur as ons kinders saam het en ons kom saam te sterwe? Het ons, byvoorbeeld, wettige voogde vir ons kinders.' "
RAADPLEEG 'N KENNER
Ná jou familie-gesprek, maak seker jy roep die hulp van 'n kenner – soos 'n prokureur of 'n finansiële adviseur – in wat namens jou jou testament kan opstel.
Dié kenner moet ook seker maak dat jou wense vir jou testament prakties uitvoerbaar is.
"Kom ons sê hulle het 'n huis en die bank het albei julle salarisse in ag geneem toe hulle die lening toegestaan het. Sal jou vrou kan aanhou om die huislening te betaal? Of moet 'n mens voorsiening maak en 'n lewenspolis hê wat spesifiek net vir die huis betaal? Dit is dan 'n wonderlike geskenk wat jy vir jou familie agterlaat," sê Jeanette.
"Weet jou erfgename hulle gaan belasting betaal op dit wat hulle erf indien die totale som van die boedel groter is as R3,5 miljoen? Het jy voorsiening gemaak daarvoor? Soms as 'n seun 'n plaas erf, het hy nie genoeg kontant om die boedelbelasting te kan betaal nie en 'n word hy dan gedwing om die bate, of 'n deel van die bate, te verkoop," verduidelik Jeanette.
BELÊ OU ERFGOED
Dan het Jeanette ook raad vir erfgename: "Wanneer 'n mens geld erf, moet 'n mens ook gaan sit en beplanning doen en dink, 'Wat was die wens van die persoon wat dié geld aan jou nagelaat het?'
Baie keer is erfgoed swerfgoed. Jy het dit so maklik gekry en dis so maklik om dit uit te gee.
Maar tog dink ek dis 'n wonderlike geleentheid om vir jouself in die langtermyn te sorg.
Skielik is daar 'n bedrag geld wat jy kan spaar wat 'n groot verskil aan jou aftrede kan maak."
Jeanette het op 'n plaas in die Vrystaat grootgeword en het as student 'n B.Sc. in wiskunde en wiskundige statistiek aan die Universiteit van die Vrystaat verwerf – en later ook 'n MBA aan die gesogte IMD-sakeskool in Switserland.